रूबीना ने कहा, ‘मैं निजामुद्दीन औलिया की दरगाह के पास पटरी पर रहती थी अपनी अम्मा और बाबा के साथ। एक दिन जब मैं खेल रही थी, एक गाड़ी आई और मुझे उस गाड़ी में घसीट लिया गया और मैं बेहोश कर दी गई। जब उठी तो मैंने अपने आपको उस कोठे में पाया। मुझे रोज कोई दस बंदों के साथ गलत काम करने पर मजबूर किया गया और अगर मैं मना करती, तो मुझे बहुत मारते थे और काली कोठरी में भूखा रखते थे कई दिन। आज मैं जा रही हूं उस पर्चे को ढूंढ़ने, जिस पर मैंने एक टेलीफोन नंबर लिखा हुआ है उन पड़ोसियां का, जो मेरे मां-बाप के दोस्त हैं।’सो, रूबीना हमारे साथ गई मुंबई की एक बेहाल, गंदी इमारत में, जिसकी पहली मंजिल पर था एक नीला दरवाजा, जिसको पुलिसवालों ने जबर्दस्ती खुलवाया। अंदर गए तो देखा एक कमरा, जिसको पांच-छह खोखों में बांटा गया था। इनमें से एक रूबीना का था, लेकिन जब उसने अपना मेकअप बॉक्स खोला, तो वह पर्ची नहीं मिली। उसकी आंखों में आंसू देख कर इयन डाउलिंग ने मुझे चुपके से कहा, ‘अच्छा ही हुआ, क्योंकि यह जानती नहीं है कि इसको एचआईवी हो गया है। अगर घर चली भी जाती तो वहां इसके इलाज का पैसा नहीं दे पाते उसके परिवार वाले।’